**Notă informativă**

**la proiectul legii pentru modificarea şi completarea unor acte legislative**

|  |
| --- |
| **1. Temeiul iniţierii procesului de elaborare, autorul proiectului** |
| Prezentul proiect de lege este elaborat de către Ministerul Afacerilor Interne şi are drept scop ajustarea cadrului normativ legal în vederea aderării Republicii Moldova la Protocolul privind comerțul ilicit cu produse din tutun, adoptat la Seul la 12 noiembrie 2012.Ținînd cont de prevederile art. 11 alin. (2) al Legii nr. 595 din 24 septembrie 1999 privind tratatele internaționale ale Republicii Moldova, potrivit căruia, ,,dacă tratatul internaţional prezentat Parlamentului Republicii Moldova spre examinare implică adoptarea unor legi noi sau modificarea legilor în vigoare, proiectul legii privind ratificarea, acceptarea, aprobarea sau aderarea la tratatul internaţional şi proiectele legilor privind modificările în legislaţie se prezintă concomitent”, Ministerul Afacerilor Interne a creat grup de lucru interministerial în scopul amendării legislației naționale în vederea implementării Protocolului menționat*.*  |
| **2. Scopul şi obiectivele urmărite prin adoptarea actului normativ, principalele prevederi ale proiectului** |
| Urmare aderării Republicii Moldova la Protocolul privind comerțul ilicit cu produse de tutun, urmează a fi amendate o serie de acte legislative şi normative în vigoare, precum şi adoptarea altor acte normative de implementare a acestuia. În aceasta ordine de idei, potrivit Planului naţional de acţiuni pentru implementarea Acordului de Asociere Republica Moldova – Uniunea Europeană pentru anii 2014 – 2016, la titlul IV, Cap. 21 ,,Sănătatea publică”, în sarcina Ministerului Sănătăţii este pusă elaborarea şi aprobarea cadrului legal conform prevederilor Convenţiei – cadru privind controlul tutunului a Organizaţiei Mondiale a Sănătăţii.Totodată, reieșind din prevederile art. 55, Cap. 8 ,,Fiscalitatea” al Planului menționat, Ministerul Finanţelor, la rîndul său urmează să armonizeze treptat cotele accizelor la produsele din tutun, prevăzute în Codul fiscal nr.1163 – XIII din 24 aprilie 1997, cu structura și ratele accizelor aplicate tutunului prelucrat, prevăzute în Directiva 2011/64/UE a Consiliului din 21 iunie 2011 privind structura şi ratele accizelor aplicate tutunului prelucrat.În conformitate cu prevederile Legii nr. 278 – XVI din 14 decembrie 2007 privind controlul tutunului, controlul de stat asupra cultivării, prelucrării post-recoltare şi industriale a tutunului, asupra importului, fabricării şi comercializării produselor din tutun este exercitat de Consiliul Naţional Coordonator în domeniul Controlului Tutunului; Ministerul Sănătăţii; organele de control financiar şi fiscal; organele respective ale afacerilor interne, vamale, de licenţiere, de ocrotire a sănătăţii, de standardizare şi metrologie. Respectiv, amendamentele ce necesită a fi operate în actele legislative şi normative în vigoare sunt realizate în comun de toate aceste autorităţi şi instituţii.Reieşind din cele menţionate, se propune modificarea și completarea următoarelor acte legislative: Legea nr. 278 – XVI din 14 decembrie 2007 privind controlul tutunului, în partea ce ține de obiectul controlului de stat, se va completa cu o prevedere care să includă fabricarea, comercializarea, depozitarea și/sau plasarea angro a produselor din tutun și a echipamentelor de fabricaţie, precum şi importul şi exportul de produse din tutun şi a echipamentelor de fabricaţie; cu reglementări în ceea ce priveşte condiţiile de licenţiere, în vederea stabilirii documentelor şi informaţiilor ce urmează a fi prezentate pentru obţinerea licenţei, întru executarea art. 6 alin. (3) lit. b) al Protocolului. Conform art. 9 din Protocol, fiecare parte solicită ca, după caz, toate persoanele fizice și juridice implicate în lanțul de aprovizionare cu tutun, produse din tutun și echipamente de fabricație să țină evidențe complete și exacte ale tuturor tranzacțiilor relevante. Prin urmare, Legea invocată se completează cu prevederi, care reglementează obligaţia agenților economici de a ține evidenţa tuturor tranzacțiilor cu tutun, produselor din tutun și echipamentelor de fabricație, păstrate pe o perioadă de cel puțin patru ani, puse la dispoziția autorităților competente și menținute în formatul solicitat de acestea.În acest context, necesită a fi adusă în concordanță cu prevederile art. 6 al Protocolului menționat Legea nr. 451 – XV din 30 iulie 2001 privind reglementarea prin licenţiere a activităţii de întreprinzător. Or, Legea invocată determină cadrul juridic, organizatoric şi economic de reglementare prin licenţiere a activităţii de întreprinzător, stabileşte genurile de activitate supuse reglementării prin licenţiere şi este orientată spre asigurarea respectării condiţiilor stabilite prin lege pentru desfăşurarea genurilor de activitate supuse reglementării prin licenţiere.  |
| **3. Descrierea constatărilor expertizei anticorupţie** |
| Proiectul va fi expediat CNA pentru efectuarea expertizei în rezultatul coordonării cu instituţiile interesate. |
| **4. Fundamentarea economico-financiară** |
| Implementarea amendamentelor propuse nu implică cheltuieli financiare şi alocarea mijloacelor financiare suplimentare. |
| **5. Respectarea transparenţei în procesul decizional** |
| În scopul respectării prevederilor Legii nr. 239-XVI din 13 noiembrie 2008 privind transparenţa în procesul decizional, anunţul privind iniţierea procesului de elaborare a proiectului legii pentru modificarea și completarea unor acte legislative este plasat pe pagina oficială a Ministerului Afacerilor Interne, în directoriul *Transparenţa decizională/Consultări publice/Organizarea consultărilor publice.* |

**Ministru Alexandru JIZDAN**